Document ID: /roh_data/filtered/fineweb-2-filterrobots_roh.jsonl.gz/37065

Stadi e politica
GEA a fermas vischnancas autonomas
Il chantun Grischun ha trais plauns: chantunal, regiunal e communal. Da questa structura dal stadi stuain nus avair quità. Las vischnancas èn enconuschentas per lur gronda autonomia. Quai garantescha che las incumbensas vegnan ademplidas a moda effizienta, speditiva e manaivla dals burgais.
L’Allianza dal Center Grischun s’engascha per…
- per fermas vischnancas autonomas.
- per in adempliment decentral da las incumbensas.
- cunter ina centralisaziun zuppada.
- per la decentralisaziun da l’administraziun chantunala.
- per regiuns che servan a las burgaisas ed als burgais.
GEA a finanzas equilibradas
Finanzas equilibradas èn il fundament d’in stadi cumpetitiv e d’ina societad solidarica. La finamira sto esser quella da tegnair a bass ils debits e da cuntanscher a media vista rendaquints equilibrads en cumbinaziun cun in clima fiscal at tractiv.
L’Allianza dal Center Grischun s’engascha per…
- finanzas publicas equilibradas che mantegnan la libertad d’agir finanziala dal Chantun.
- ina politica fiscala attractiva e la distgargia finanziala, en spezial da famiglias e d’interpresas pitschnas e mesaunas.
- l’eliminaziun dals dischavantatgs per pèrs maridads.
- ina politica d’investiziun cun cleras finamiras, anticiclica, decentrala e persistenta.
- per ch’i vegnia respectà consequentamain las limitas
directivas pertutgant la politica da finanzas..
GEA a dapli segirtad ed ad ina giustia effizienta
Ina da las incumbensas principalas dal stadi è da garantir segirtad, pasch ed urden. Stabilitad e segirtad èn facturs-clav ed avantatgs centrals per l’attractivitad dal chantun Grischun.
L’Allianza dal Center Grischun s’engascha per…
- il cumbat speditiv, effizient e manaivel dals burgais da criminalitad, turissem criminal e cybercrime.
- mesiras da prevenziun e d’intervenziun spezialas sin il champ da la protecziun dals uffants.
- in equipament modern, ina scolaziun confurma al temp e cundiziuns da lavur attractivas per la Polizia chantunala e la Polizia communala.
- ina giustia effizienta e consequenta.
- in cumbat resolut dal diever abusiv d’asil e per l’execuziun consequenta da la legislaziun davart ils fatgs d’asil, en spezial cun accelerar ils process.
- proceduras giudizialas speditivas.
- mesiras per prevegnir a violenza psichica e fisica.
- ina distanziaziun decidida da tut las furmas d’extremissem.
- Il mantegniment dal dualissem da la Polizia chantunala e la Polizia communala.
GEA ad averturas per il traffic attractivas
Averturas attractivas per il traffic individual e per il traffic public èn premissas centralas per il svilup dal chantun Grischun. In traffic public per l’entir territori chantunal gida plinavant a cuntanscher las finamiras climaticas.
L’Allianza dal Center Grischun s’engascha per…
- averturas attractivas per il traffic public en tut las regiuns dal chantun Grischun.
- in augment dal tact dal traffic public en ils centers e las aglomeraziuns.
- l’introducziun finanziabla dal tact da mes’ura sin tut las lingias da viafier en il Grischun.
- ina meglra colliaziun dal Grischun cun ils gronds centers naziunals e cun l’exteriur cunfinant.
- la dischlocaziun sin las rodaglias dal traffic da martganzia.
- ina buna e segira avertura da tut ils lieus en il chantun Grischun per il traffic individual.
- ina cumbinaziun raschunaivla dal traffic individual e dal traffic public.